આવા સુખી લોકોના પ્રિય રોગનું નામ ડાયાબિટીઝ છે. લગે રહો મુન્નાભાઇ! ગૃહિણીઓના શરીર પર જે ચગુ ઠરે છે, તે રોગની પ્રસ્તાવના તૈયાર કરે છે. સુખી ગૃહિણી એટલે જ પીપસ્વરૂપા એવી જાડીભમ અને વજનદાર સ્ત્રી. એને એક કિલોમીટર ચાલવાનું પણ ન ગમે. પાટલેથી ખાટલે અને ખાટલેથી પાટલે! સવારે નાસ્તામાં ગરમ ગરમ કચોરી અને બપોરે પેટીસ! જે કેલરી પેટમાં પધરાવી, તે કમ્મર પર ફૂટી નીકળી! આજકાલ લોકોને ફાસ્ટ ફૂડનું ઘેલું લાગ્યું છે. ઝટપટ ખાઓ અને ઝટપટ જાઓ! જાણી રાખવા જેવું છે કે ફ્રાન્સ, નોર્વે, જાપાન, મેક્સિકો જેવા ઘણા દેશોમાં ખાંડ અને ચરબીનું ઊંચું પ્રમાણ ધરાવનારી વાનગીઓ પર વધારે કરવેરા નંખાયા છે. ઑસ્ટ્રેલિયામાં પણ આવી ઝેરથી ભરેલી વાનગીઓમાં 20 ટકા જેટલી સ્યુગરનું પ્રમાણ ઘટાડવાના કાયદાની વિચારણા ચાલી રહી છે. આવું જ ઝેરી પીણાં અંગે પણ વિચારવું રહ્યું. આવાં પીણાં વળી વધારે જોખમકારક જણાયાં છે. આપણી થાળીનું ઓડિટ રોજ થવું જોઇએ. થાળીમાં રોજ આગ્રહ કરીને હૃદયરોગ પીરસાય છે!